Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2001 M. SAUSIO 5 D. NUTARIMO NR. 16 „DĖL VALSTYBĖS TURTO PERDAVIMO PATIKĖJIMO TEISE IR SAVIVALDYBIŲ NUOSAVYBĖN“ PAKEITIMO

2022 m. birželio 29 d. Nr. 699
Vilnius

Lietuvos Respublikos Vyriausybė n u t a r i a:

1. Pakeisti Valstybės turto perdavimo patikėjimo teise ir savivaldybių nuosavybėn tvarkos aprašą, patvirtintą Lietuvos Respublikos Vyriausybės 2001 m. sausio 5 d. nutarimu Nr. 16 „Dėl valstybės turto perdavimo patikėjimo teise ir savivaldybių nuosavybėn“, ir jį išdėstyti nauja redakcija (pridedama).

2. Nustatyti, kad Valstybės turto perdavimo patikėjimo teise ir savivaldybių nuosavybėn tvarkos apraše, galiojusiame iki šio nutarimo įsigaliojimo dienos, nustatyta tvarka pradėtos ir nebaigtos valstybės turto perdavimo patikėjimo teise ir savivaldybių nuosavybėn procedūros baigiamos vykdyti šiuo nutarimu nauja redakcija išdėstytame Valstybės turto perdavimo patikėjimo teise ir savivaldybių nuosavybėn tvarkos apraše nustatyta tvarka.

Ministrė Pirmininkė	Ingrida Šimonytė

Finansų ministrė	Gintarė Skaistė

PATVIRTINTA

Lietuvos Respublikos Vyriausybės

2001 m. sausio 5 d. nutarimu Nr. 16

(Lietuvos Respublikos Vyriausybės

2022 m. birželio 29 d. nutarimo Nr. 699

redakcija)

VALSTYBĖS TURTO PERDAVIMO PATIKĖJIMO TEISE IR SAVIVALDYBIŲ NUOSAVYBĖN TVARKOS APRAŠAS

I SKYRIUS

BENDROSIOS NUOSTATOS

1. Valstybės turto perdavimo patikėjimo teise ir savivaldybių nuosavybėn tvarkos apraše (toliau – Aprašas) reglamentuojamas valstybei nuosavybės teise priklausančio turto: valstybės ilgalaikio ir trumpalaikio materialiojo, nematerialiojo turto ir nuosavybės vertybinių popierių (akcijų) (toliau kartu – valstybės turtas), perdavimas valdyti, naudoti ir disponuoti juo patikėjimo teise (toliau – patikėjimo teisė), taip pat valstybei nuosavybės teise priklausančių nekilnojamųjų daiktų perdavimas savivaldybių nuosavybėn ir valstybės turto perdavimo įforminimas.

2. Teisės aktuose, reglamentuojančiuose nematerialiojo, ilgalaikio ir trumpalaikio materialiojo valstybės turto pripažinimą nereikalingu arba netinkamu (negalimu) naudoti, nustatyta tvarka pripažintas nereikalingu arba netinkamu (negalimu) naudoti valstybės turtas patikėjimo teisės subjektams perduodamas laikantis Apraše nustatytos tvarkos. Aprašo 5.1.2 papunktyje nurodytas valstybės turtas centralizuotai valdomo valstybės turto valdytojui perduodamas patikėjimo teise laikantis Apraše nustatytos tvarkos, jeigu teisės aktuose, reglamentuojančiuose Aprašo 5.1.2 papunktyje nurodytų sąrašų sudarymą ir valstybei nuosavybės teise priklausančių akcijų privatizavimą, nenustatyta kitaip. Aprašo 5.1.3 papunktyje nurodytas valstybės nekilnojamasis turtas – statiniai, patalpos ar jų dalys – centralizuotai valdomo valstybės turto valdytojui perduodamas patikėjimo teise laikantis teisės aktuose, reglamentuojančiuose valstybės nekilnojamojo turto centralizuoto valdymo įgyvendinimą, nustatytos tvarkos. Necentralizuotai valdyti perduodamo valstybės turto perdavimui patikėjimo teise centralizuotai valdomo valstybės turto valdytojui mutatis mutandis taikomos Aprašo 4.4 papunktyje nurodytiems patikėjimo teisės subjektams taikomos Aprašo nuostatos.

3. Apraše vartojamos sąvokos suprantamos taip, kaip jos apibrėžtos arba vartojamos Lietuvos Respublikos valstybės ir savivaldybių turto valdymo, naudojimo ir disponavimo juo įstatyme (toliau – Įstatymas), Lietuvos Respublikos centralizuotai valdomo valstybės turto valdytojo įstatyme, Lietuvos Respublikos mokslo ir studijų įstatyme ir Lietuvos Respublikos profesinio mokymo įstatyme.

II SKYRIUS

PATIKĖJIMO TEISĖS SUBJEKTAI IR SPRENDIMUS VALSTYBĖS TURTĄ PERDUOTI PATIKĖJIMO TEISE PRIIMANTYS SUBJEKTAI

4. Valstybės turtas gali būti perduodamas patikėjimo teise šiems patikėjimo teisės subjektams:

4.1. Lietuvos bankui;

4.2. valstybės institucijoms, įstaigoms ir organizacijoms;

4.3. centralizuotai valdomo valstybės turto valdytojui;

4.4. valstybės įmonėms;

4.5. savivaldybėms valstybinėms (valstybės perduotoms savivaldybėms) funkcijoms įgyvendinti;

4.6. juridiniams asmenims, jeigu tai nustatyta jų veiklą reglamentuojančiuose įstatymuose;

4.7. kitiems juridiniams asmenims pagal turto patikėjimo sutartį, jeigu įstatymai jiems priskiria valstybines funkcijas, ne ilgesniam kaip 20 metų terminui, išskyrus įstatymų nustatytas išimtis.

5. Sprendimas valstybės turtą perduoti patikėjimo teise priimamas:

5.1. Lietuvos Respublikos Vyriausybei nutarus:

5.1.1. perduoti patikėjimo teise Aprašo 4.2 papunktyje nurodytiems patikėjimo teisės subjektams valstybei nuosavybės teise priklausančias akcijas;

5.1.2. įtraukti Aprašo 4.2 papunktyje nurodytų patikėjimo teisės subjektų patikėjimo teise valdomas įmonių akcijas į Privatizavimo objektų sąrašą arba valstybės nekilnojamąjį turtą ir kitus nekilnojamuosius daiktus – į Viešame aukcione parduodamo valstybės nekilnojamojo turto ir kitų nekilnojamųjų daiktų sąrašą;

5.1.3. perduoti patikėjimo teise centralizuotai valdomo valstybės turto valdytojui Įstatymo 19 straipsnio 4 dalies 1 ir 2 punktuose nurodytą valstybės turtą (išskyrus Aprašo 5.3.2 papunktyje nurodytą atvejį);

5.1.4. perduoti patikėjimo teise Aprašo 4.1, 4.4–4.7 papunkčiuose nurodytiems patikėjimo teisės subjektams centralizuotai valdomo valstybės turto valdytojo patikėjimo teise valdomą valstybės turtą ar kitą valstybės turtą (išskyrus akcijas) arba perduoti šių patikėjimo teisės subjektų patikėjimo teise valdomą valstybės turtą kitiems patikėjimo teisės subjektams;

5.1.5. perduoti patikėjimo teise patikėjimo teisės subjektui valstybės turtą, kai nėra asmens, valdančio šį turtą patikėjimo teise;

5.1.6. perduoti patikėjimo teise patikėjimo teisės subjektui valstybės turtą Aprašo 7 punkte nustatytu atveju ir kitais teisės aktuose, kuriuose teisė priimti sprendimus dėl valstybės turto perdavimo suteikta Vyriausybei, nustatytais atvejais;

5.2. centralizuotai valdomo valstybės turto valdytojui nusprendus perduoti jo centralizuotai valdomą valstybės turtą arba Aprašo 4.2 papunktyje nurodytų patikėjimo teisės subjektų patikėjimo teise valdomą valstybės nekilnojamąjį turtą kitiems Aprašo
4.2 papunktyje nurodytiems patikėjimo teisės subjektams;

5.3. Aprašo 4.2 papunktyje nurodytiems patikėjimo teisės subjektams nusprendus perduoti jų patikėjimo teise valdomą valstybės turtą (išskyrus Aprašo 5.1 ir 5.2 papunkčiuose nurodytus atvejus):

5.3.1. kitiems Aprašo 4.2 papunktyje nurodytiems patikėjimo teisės subjektams;

5.3.2. centralizuotai valdomo valstybės turto valdytojui, jeigu Įstatymo 19 straipsnio 4 dalies 1 punkte nurodytas valstybės ilgalaikis materialusis turtas, reikalingas valdymo ir naudojimo tikslams ir šį turtą naudojančių asmenų poreikiams tenkinti, nebuvo perduotas kartu su Įstatymo 19 straipsnio 4 dalies 1 punkte nurodytu valstybės nekilnojamuoju turtu.

III SKYRIUS

VALSTYBĖS TURTO PERDAVIMO PATIKĖJIMO TEISE ORGANIZAVIMAS

6. Vyriausybės nutarimų, centralizuotai valdomo valstybės turto valdytojo ar valstybės turto valdytojo sprendimų dėl valstybės turto perdavimo patikėjimo teise kitam patikėjimo teisės subjektui projektai (toliau – sprendimų projektai) turi būti derinami su:

6.1. institucija, įgyvendinančia valstybės, kaip juridinio asmens, perduodančio ir priimančio valstybės turtą, dalyvio teises ir pareigas (išskyrus atvejus, kai juridinio asmens dalyvio teises ir pareigas įgyvendinanti institucija yra Lietuvos Respublikos Seimas arba Vyriausybė);

6.2. Lietuvos Respublikos švietimo, mokslo ir sporto ministerija, kai perduodamas valstybės mokslo ir studijų institucijų ar valstybinių profesinio mokymo įstaigų patikėjimo teise valdomas valstybės turtas;

6.3. Lietuvos Respublikos konkurencijos taryba, kai valstybės turtas, išskyrus Lietuvos Respublikos kelių įstatymo 4 straipsnio 4 dalyje nurodytą valstybės nuosavybėn perimtą nekilnojamąjį turtą, perduodamas Aprašo 4.4, 4.6 ir 4.7 papunkčiuose nurodytiems patikėjimo teisės subjektams;

6.4. centralizuotai valdomo valstybės turto valdytoju, kai patikėjimo teise perduodamas valstybės nekilnojamasis turtas, išskyrus atvejus, kai šis turtas perduodamas Aprašo 4.1 papunktyje nurodytam patikėjimo teisės subjektui, arba patikėjimo teise perduodamas Kelių įstatymo 4 straipsnio 4 dalyje nurodytas valstybės nuosavybėn perimtas nekilnojamasis turtas, suderinus (jeigu tokio derinimo reikia) sprendimo projektą su Aprašo 6.1–6.3 papunkčiuose nurodytomis institucijomis.

7. Sprendimų projektai dėl valstybės nekilnojamojo turto perdavimo patikėjimo teise, išskyrus Aprašo 5.1.5 papunktyje nurodytu atveju perduodamą nekilnojamąjį turtą, Kelių įstatymo 4 straipsnio 4 dalyje nurodytą valstybės nuosavybėn perimtą nekilnojamąjį turtą ir finansų ministro tvirtinamose Valstybės turto informacinės paieškos sistemos duomenų pateikimo, naudojimo ir sprendimų derinimo taisyklėse (toliau – VTIPS taisyklės) nustatytus atvejus, su Aprašo 6.1, 6.2 ir 6.4 papunkčiuose nurodytomis institucijomis derinami naudojantis Valstybės turto informacine paieškos sistema (toliau – VTIPS). Dokumentus, kuriais patvirtinamas sprendimų projektų dėl valstybės turto perdavimo patikėjimo teise derinimas, Aprašo 6 punkte nurodytos institucijos turi pateikti ne vėliau kaip per 15 darbo dienų nuo sprendimo projekto gavimo institucijoje arba per VTIPS dienos. Jeigu Aprašo 6 punkte nurodytos institucijos motyvuotai nepritaria sprendimo projektui, o valstybės turto valdytojas su tuo nesutinka, galutinį sprendimą dėl valstybės turto perdavimo patikėjimo teise priima Vyriausybė.

8. Vyriausybės nutarimo dėl valstybei nuosavybės teise priklausančių akcijų perdavimo patikėjimo teise Aprašo 4.2 papunktyje nurodytiems patikėjimo teisės subjektams projekte nurodoma akcijas perduodantis ir priimantis patikėjimo teisės subjektai, akcinės bendrovės ar uždarosios akcinės bendrovės pavadinimas, juridinio asmens kodas ir buveinės adresas, perduodamų valstybei nuosavybės teise priklausančių akcijų skaičius ir forma (materialioji ir nematerialioji), vienos akcijos nominalioji vertė, akcijų klasė ir suteikiamos teisės, perduodamų akcijų dalis įstatiniame kapitale. Kartu su Vyriausybės nutarimo dėl valstybei nuosavybės teise priklausančių akcijų perdavimo patikėjimo teise Aprašo 4.2 papunktyje nurodytam patikėjimo teisės subjektui projektu turi būti pateiktas dokumentas, kuriuo patvirtinama valstybės nuosavybės teisė į akcijas (kai perduodamos nematerialiosios akcijos, – asmeninės vertybinių popierių sąskaitos išrašas, kai perduodamos materialiosios akcijos, – materialiųjų akcijų savininkų registravimo dokumentų išrašas).

9. Sprendimo projekte (išskyrus Aprašo 5.1.1–5.1.3 papunkčiuose nurodytus atvejus) nurodoma:

9.1. perduodant valstybės nekilnojamąjį turtą – turtą perduodantis (jeigu toks yra) ir priimantis patikėjimo teisės subjektai; nekilnojamojo turto pavadinimas ir adresas (jeigu jis suteiktas) arba nekilnojamojo turto buvimo vieta; unikalus numeris ir bendras statinio plotas (jeigu toks yra) arba kiti statiniams būdingi geometriniai parametrai, atsižvelgiant į statinio naudojimo paskirtį; perduodamo nekilnojamojo turto plotas (jeigu toks yra) arba kiti šiam turtui būdingi geometriniai parametrai, atsižvelgiant į šio turto naudojimo paskirtį; likutinė vertė (išskyrus Aprašo 5.1.5 papunktyje nurodytą atvejį); perduodant valstybės nekilnojamąjį turtą Aprašo 4.7 papunktyje nurodytiems patikėjimo teisės subjektams – Įstatymo
10 straipsnio 4 dalyje nustatyti sprendimo duomenys ir papildomi teisių dėl valstybės nekilnojamojo turto valdymo, naudojimo ir disponavimo juo apribojimai (jeigu tokie reikalingi). Jeigu perduodami daugiau nei 2 valstybės nekilnojamojo turto objektai, gali būti sudaromas perduodamo valstybės nekilnojamojo turto sąrašo projektas, kuriame nurodomi šiame papunktyje nustatyti valstybės nekilnojamojo turto duomenys;

9.2. perduodant kitą valstybės turtą – turtą perduodantis (jeigu toks yra) ir priimantis patikėjimo teisės subjektai; turto pavadinimas; kiti duomenys, identifikuojantys turtą (turto inventorinis numeris, markė, modelis, identifikavimo ir valstybinis numeriai); turto skaičius (vienetais); turto vieneto įsigijimo vertė (nurodyti nereikia, jeigu perduodamas pripažintas nereikalingu arba netinkamu (negalimu) naudoti nematerialusis ir ilgalaikis materialusis valstybės turtas); nematerialiojo ir ilgalaikio materialiojo turto vieneto likutinė vertė (išskyrus Aprašo 5.1.5 papunktyje nurodytą atvejį); perduodamo turto bendra vertė (nematerialiojo ir ilgalaikio materialiojo turto – pagal likutinę vertę (išskyrus Aprašo 5.1.5 papunktyje nurodytą atvejį), trumpalaikio materialiojo turto – pagal įsigijimo vertę), jeigu sudaromas perduodamo turto sąrašas; perduodant kitą valstybės turtą Aprašo 4.7 papunktyje nurodytiems patikėjimo teisės subjektams – Įstatymo 10 straipsnio 4 dalyje nustatyti sprendimo duomenys ir papildomi teisių dėl kito valstybės turto valdymo, naudojimo ir disponavimo juo apribojimai (jeigu tokie reikalingi). Jeigu perduodami daugiau nei 2 kito valstybės turto vienetai, gali būti sudaromas perduodamo kito valstybės turto sąrašo projektas, kuriame nurodomi šiame papunktyje nustatyti kito valstybės turto duomenys.

10. Kartu su sprendimų projektais (išskyrus Aprašo 5.1.1–5.1.3, 5.1.5 papunkčiuose nurodytus atvejus) turi būti teikiami šie dokumentai ir informacija:

10.1. patikėjimo teisės subjekto prašymas perduoti jam valstybės turtą, kuriame nurodomas prašomo perduoti valstybės turto naudojimo tikslas ir pagrindžiamas poreikis perduoti jam valstybės turtą, ir valstybės turto valdytojo, kurio prašoma perduoti jo patikėjimo teise valdomą valstybės turtą, rašytinis sutikimas perduoti valstybės turtą arba valstybės turto valdytojo pasiūlymas perduoti jo patikėjimo teise valdomą valstybės turtą ir patikėjimo teisės subjekto rašytinis sutikimas perimti valstybės turtą, kuriame pagrindžiamas perduodamo valstybės turto poreikis ir nurodomas naudojimo tikslas. Perduodant patikėjimo teisės subjektui valstybės nekilnojamąjį turtą, valstybės turto valdytojo arba patikėjimo teisės subjekto sutikimo nereikalaujama, kai sprendimas dėl valstybės nekilnojamojo turto perdavimo derinamas VTIPS;

10.2. savivaldybėms perduodant patikėjimo teise valstybės turtą, kartu su Aprašo 10.1 papunktyje nurodytais dokumentais teikiamas savivaldybės tarybos sprendimas, kuriame nurodoma konkreti valstybinė (valstybės perduota savivaldybei) funkcija, kuriai įgyvendinti bus naudojamas perimtas valstybės turtas. Savivaldybei perduodant patikėjimo teise valstybės nekilnojamąjį turtą, savivaldybės prašyme perduoti jai valstybės nekilnojamąjį turtą ir (arba) sutikime perimti valstybės nekilnojamąjį turtą, be Aprašo 10.1 papunktyje nurodytos informacijos, turi būti nurodyta perimamo valstybės nekilnojamojo turto naudojimo paskirtis ir pagrįstas perimamo valstybės nekilnojamojo turto paskirties tinkamumas savivaldybės tarybos sprendime nurodytai valstybinei (valstybės perduotai savivaldybei) funkcijai įgyvendinti;

10.3. dokumentas, kuriuo patvirtinamas sprendimo projekto derinimas;

10.4. valstybės turto valdytojo sprendimas pripažinti valstybės turtą nereikalingu arba netinkamu (negalimu) naudoti, kai perduodamas toks valstybės turtas;

10.5. perduodant valstybės nekilnojamąjį turtą – valstybės nekilnojamojo turto VTIPS duomenų ataskaita, kurioje yra valstybės nekilnojamojo turto duomenys, arba Nekilnojamojo turto registro duomenų bazės išrašo kopija, kai sprendimas dėl valstybės nekilnojamojo turto perdavimo derinamas ne VTIPS;

10.6. perduodant Aprašo 4.4 papunktyje nurodytų patikėjimo teisės subjektų valdomą valstybės turtą kitiems patikėjimo teisės subjektams, – valstybės turtą perduodančio patikėjimo teisės subjekto paaiškinimas, kuriuo, vadovaujantis Įstatymo 9 straipsnyje nustatytais valstybės ir savivaldybių turto valdymo, naudojimo ir disponavimo juo principais, pagrindžiama būtinybė perduoti jo valdomą valstybės turtą kitiems patikėjimo teisės subjektams, kartu su Lietuvos Respublikos finansų ministerijos išvada, kurioje įvertinama dėl dalies įmonės turto (išskyrus turtą, kuris pagal įstatymus gali būti tik valstybės nuosavybė) perdavimo kitiems patikėjimo teisės subjektams kylanti rizika tenkinti įmonės kreditorių reikalavimus Lietuvos Respublikos valstybės biudžeto arba įmonės lėšomis.

IV SKYRIUS

VALSTYBEI NUOSAVYBĖS TEISE PRIKLAUSANČIŲ NEKILNOJAMŲJŲ DAIKTŲ PERDAVIMAS SAVIVALDYBIŲ NUOSAVYBĖN

11. Savivaldybės nuosavybėn jos savarankiškosioms funkcijoms įgyvendinti gali būti perduoti valstybei nuosavybės teise priklausantys nekilnojamieji daiktai – valstybės nekilnojamasis turtas ir kiti nekilnojamieji daiktai (toliau kartu – valstybės nekilnojamieji daiktai), pripažinti nereikalingais pagal Įstatymo 26 straipsnio 1 dalies 8 punktą.

12. Savivaldybė valstybės turto valdytojui (išskyrus Aprašo 20 punkte nurodytus atvejus) pateikia prašymą dėl valstybės nekilnojamojo daikto perdavimo savivaldybės nuosavybėn (toliau – prašymas). Jeigu valstybės turto valdytoja yra savivaldybė, prašymas teikiamas centralizuotai valdomo valstybės turto valdytojui. Kartu su prašymu pateikiamas savivaldybės tarybos sprendimas dėl sutikimo perimti valstybės nekilnojamąjį daiktą savivaldybės nuosavybėn (toliau – savivaldybės tarybos sprendimas). Prašyme turi būti nurodyta:

12.1. prašomas perduoti valstybės nekilnojamasis daiktas, jo naudojimo paskirtis ir savivaldybės savarankiškoji funkcija, kuriai įgyvendinti jis yra tinkamas naudoti;

12.2. motyvuotai pagrįsta būtinybė perduoti valstybės nekilnojamąjį daiktą savivaldybės nuosavybėn ir jį naudoti pagal paskirtį savivaldybės savarankiškajai funkcijai įgyvendinti;

12.3. lėšų, reikalingų valstybės nekilnojamajam daiktui pagerinti, atnaujinti, pertvarkyti, rekonstruoti ir (arba) jam panaudoti pagal nurodytą savivaldybės savarankiškąją funkciją, poreikis (toliau – lėšų poreikis) ir jų skyrimo galimybės.

13. Valstybės turto valdytojas turi sudaryti sąlygas savivaldybei (išskyrus atvejus, kai valstybės turto valdytoja yra savivaldybė) įvertinti savivaldybei perduotino valstybės nekilnojamojo daikto būklę, kad savivaldybė galėtų įvertinti lėšų poreikį ir jų skyrimo galimybes.

14. Gavęs Aprašo 12 punkto reikalavimus atitinkantį prašymą, valstybės turto valdytojas arba centralizuotai valdomo valstybės turto valdytojas per 15 dienų nuo prašymo gavimo dienos turi išanalizuoti, ar savivaldybė nėra įtraukusi į savivaldybės tarybos patvirtintą Viešame aukcione parduodamo savivaldybės nekilnojamojo turto ir kitų nekilnojamųjų daiktų sąrašą, taip pat nėra išnuomojusi ar perdavusi panaudos pagrindais subjektams, kurie pagal Lietuvos Respublikos viešojo sektoriaus atskaitomybės įstatymą nėra laikomi viešojo sektoriaus subjektais, savivaldybės nekilnojamojo turto ir kitų nekilnojamųjų daiktų, esančių toje pačioje savivaldybės teritorijoje, kurioje yra prašomas perduoti valstybės nekilnojamasis daiktas, ir kurių naudojimo paskirtis atitinka prašomo perduoti valstybės nekilnojamojo daikto naudojimo paskirtį. Jeigu šiame punkte nurodyta informacija nėra skelbiama savivaldybės interneto svetainėje, informaciją valstybės turto valdytojui arba centralizuotai valdomo valstybės turto valdytojui turi pateikti savivaldybė per jų prašyme nurodytą terminą arba kitą tarpusavyje suderintą terminą.

15. Jeigu atlikęs Aprašo 14 punkte nurodytus veiksmus, įvertinęs būtinybės perduoti valstybės nekilnojamąjį daiktą savivaldybės nuosavybėn pagrindimo motyvus, valstybės turto valdytojas arba centralizuotai valdomo valstybės turto valdytojas sutinka perduoti valstybės nekilnojamąjį daiktą savivaldybės nuosavybėn, Vyriausybės nutarimo dėl valstybės nekilnojamojo daikto perdavimo savivaldybės nuosavybėn projektas rengiamas valstybės turto valdytojui priėmus sprendimą pripažinti valstybės nekilnojamąjį daiktą nereikalingu pagal Įstatymo 26 straipsnio 1 dalies 8 punktą.

16. Jeigu valstybės turto valdytojas, centralizuotai valdomo valstybės turto valdytojas arba institucijos, su kuriomis derinamas Vyriausybės nutarimo dėl valstybės nekilnojamojo daikto perdavimo savivaldybės nuosavybėn projektas, motyvuotai nepritaria valstybės nekilnojamojo daikto perdavimui savivaldybės nuosavybėn, o savivaldybė su tuo nesutinka, galutinį sprendimą dėl valstybės nekilnojamojo daikto perdavimo savivaldybės nuosavybėn priima Vyriausybė.

17. Vyriausybės nutarimo dėl valstybės nekilnojamojo daikto perdavimo savivaldybės nuosavybėn projekto turiniui ir derinimui mutatis mutandis taikomos Aprašo III skyriaus nuostatos. Vyriausybės nutarimų dėl valstybės nekilnojamųjų daiktų perdavimo savivaldybių nuosavybėn projektų rengėjai prireikus gali kreiptis į valstybės įstaigą (atsižvelgiant į valstybės nekilnojamojo daikto naudojimo paskirtį), kuri pagal jai priskirtą valstybės veiklos sritį turi pateikti išvadą dėl valstybės nekilnojamojo daikto perdavimo savivaldybės nuosavybėn.

18. Kartu su Vyriausybės nutarimo dėl valstybės nekilnojamojo daikto perdavimo savivaldybės nuosavybėn projektu teikiama:

18.1. Aprašo 12 punkto reikalavimus atitinkantis prašymas;

18.2. valstybės turto valdytojo arba centralizuotai valdomo valstybės turto valdytojo rašytinis sutikimas perduoti valstybės nekilnojamąjį daiktą. Valstybės turto valdytojo arba centralizuotai valdomo valstybės turto valdytojo sutikimo nereikalaujama, kai sprendimas dėl valstybės nekilnojamojo turto perdavimo derinamas VTIPS;

18.3. informacija apie Aprašo 14 punkte nurodyto sąrašo ir sutarčių analizės rezultatus;

18.4. valstybės nekilnojamojo turto VTIPS duomenų ataskaita, kurioje yra valstybės nekilnojamojo turto duomenys, arba Nekilnojamojo turto registro duomenų bazės išrašo kopija, kai sprendimas dėl valstybės nekilnojamojo turto perdavimo derinamas ne VTIPS.

18.5. savivaldybės tarybos sprendimas;

18.6. valstybės turto valdytojo (jeigu toks yra) sprendimas pripažinti valstybės nekilnojamąjį daiktą nereikalingu pagal Įstatymo 26 straipsnio 1 dalies 8 punktą;

18.7. dokumentas, kuriuo patvirtinamas nutarimo projekto derinimas.

19. Aprašo 12.3 papunktis, taip pat 13 ir 14 punktai netaikomi, kai:

19.1. valstybės nekilnojamasis turtas perduodamas savivaldybės nuosavybėn Lietuvos Respublikos paramos būstui įsigyti ar išsinuomoti įstatymo nustatyta tvarka;

19.2. nekilnojamasis daiktas bendrosios nuosavybės teise yra valdomas valstybės ir savivaldybės ir valstybės valdoma nekilnojamojo daikto dalis perduodama savivaldybės, kuri yra šio daikto bendraturtė, nuosavybėn savivaldybės tarybos sprendime nurodytoms savivaldybės savarankiškosioms funkcijoms įgyvendinti;

19.3. savivaldybės nuosavybėn perduodami valstybei nuosavybės teise priklausantys inžineriniai statiniai.

20. Aprašo 12–15 punktai, 18.1–18.3 papunkčiai netaikomi, kai savivaldybių nuosavybėn perduodamas:

20.1. Kelių įstatymo 4 straipsnio 4 dalyje nurodytas valstybės nekilnojamasis turtas;

20.2. visuomenės poreikiams tenkinti valstybės nuosavybėn perimtas fizinių ir (arba) juridinių asmenų nekilnojamasis turtas;

20.3. valstybės nekilnojamasis turtas, kai nėra asmens, valdančio šį turtą patikėjimo teise.

V SKYRIUS

VALSTYBĖS TURTO PERDAVIMO ĮFORMINIMAS

21. Valstybės turto perdavimas įforminamas perdavimo–priėmimo aktu, sudarytu atitinkamai pagal Aprašo 1 ir 2 prieduose nustatytas valstybės turto ar valstybei nuosavybės teise priklausančių akcijų perdavimo–priėmimo aktų formas.

22. Valstybės turto perdavimo–priėmimo aktas pasirašomas per 15 darbo dienų nuo Vyriausybės nutarimo įsigaliojimo ar centralizuotai valdomo valstybės turto valdytojo arba valstybės turto valdytojo sprendimo priėmimo dienos (išskyrus Aprašo 23punkte nurodytą atvejį). Kai centralizuotai valdomo valstybės turto valdytojui perduodamas į Vyriausybės patvirtintą Viešame aukcione parduodamo valstybės nekilnojamojo turto ir kitų nekilnojamųjų daiktų sąrašą įtrauktas valstybės nekilnojamasis turtas ir kiti nekilnojamieji daiktai arba į Vyriausybės patvirtintą Privatizavimo objektų sąrašą įtrauktos valstybei nuosavybės teise priklausančios akcijos, valstybės turto perdavimo–priėmimo aktas pasirašomas per 30 darbo dienų nuo Aprašo 5.1.2 papunktyje nurodytų Vyriausybės nutarimų įsigaliojimo dienos.

23. Kai valstybės turtas Aprašo 4.6 ir 4.7 papunkčiuose nurodytiems patikėjimo teisės subjektams perduodamas pagal turto patikėjimo sutartį, valstybės turto perdavimo–priėmimo aktas pasirašomas, išskyrus atvejus, kai turto patikėjimo sutartyje nustatyta, kad ši sutartis taip pat yra ir perdavimo–priėmimo aktas, ne vėliau kaip per 15 darbo dienų nuo turto patikėjimo sutarties pasirašymo dienos.

__________________________

Valstybės turto perdavimo patikėjimo teise ir savivaldybių nuosavybėn tvarkos aprašo

1 priedas

(Turto perdavimo–priėmimo akto forma)

______________________________________

(sudarytojo pavadinimas)

TURTO PERDAVIMO–PRIĖMIMO AKTAS

________________ Nr. ________

(data)

_____________________________

(sudarymo vieta)

_______________________________________________________________________,

(turtą perduodančio subjekto pavadinimas, buveinė, kodas)

atstovaujama (-as) įgaliotos (-o) __________________________________________________________

(pagal įstatymą, subjekto įstatus (nuostatus), įgaliojimą – atstovo pareigos,

_____________________________________________________________________________,

vardas ir pavardė, įgaliojimo data ir numeris)

perduoda, o __________________________________________________________________________,

(subjekto, priimančio turtą, pavadinimas, buveinė, kodas)

_____________________________________________________________________________,

atstovaujama (-as) įgaliotos (-o)___________________________________________________________

(pagal įstatymą, subjekto įstatus (nuostatus), įgaliojimą – atstovo pareigos,

_____________________________________________________________________________,

vardas ir pavardė, įgaliojimo data ir numeris)

priima, vadovaudamosi (-iesi) ____________________________________________________________,

(dokumento perduoti turtą pavadinimas, data, numeris)

šį valstybei nuosavybės teise priklausantį turtą: ______________________________________________

_____________________________________________________________________________

____________________________________________________________________________________.

(perduodamo turto pavadinimas ir apibūdinimas (nematerialiojo ir ilgalaikio materialiojo turto – inventorinis numeris, įsigijimo ir likutinė vertė; trumpalaikio materialiojo turto – įsigijimo vertė, įsigijimo data; nekilnojamojo turto ar kito nekilnojamojo daikto – adresas, unikalus numeris, bendras statinio plotas (jeigu toks yra), statinio pažymėjimas plane, patalpų plotas. Jeigu perduodami keli objektai, nurodoma, kad turtas perduodamas pagal pridedamą sąrašą. Sąraše turi būti nurodyti atitinkamai turto grupei nustatyti reikalavimai)

Perduodamo turto būklė perdavimo metu ____________________________________________.

Perduodamas turtas perduotas pagal nuomos (panaudos) sutartį __________________________

_____________________________________________________________________________.

(sutarties sudarymo data, numeris, galiojimo terminas)

PRIDEDAMA (jeigu dokumentai pridedami):

1. ____________________________________________________, ____ lapas (-ai).

(perduodamo turto sąrašas)

2. _____________________________________________________, ___ lapas (-ai).

(dokumentas, kuriuo suteikiama teisė perduoti (priimti) turtą)

3. ____________________________________________________, ____ lapas (-ai).

(nekilnojamojo daikto kadastro duomenų bylos arba jų kopijos)

4. ____________________________________________________, ____ lapas (-ai).

(teisinės registracijos dokumentai)

5. ____________________________________________________, ____ lapas (-ai).

(nuomos (panaudos) sutartis)

6. ____________________________________________________, ____ lapas (-ai).

(kiti dokumentai)

Šis aktas surašytas 2 egzemplioriais, po vieną turto perdavėjui ir turto perėmėjui.

Perdavė

____________________________________ ____________ ________________________

(įgalioto perduoti turtą asmens pareigų pavadinimas) (parašas) (vardas ir pavardė)

Priėmė

____________________________________ ____________ ________________________

(įgalioto priimti turtą asmens pareigų pavadinimas) (parašas) (vardas ir pavardė)

Valstybės turto perdavimo patikėjimo teise ir savivaldybių nuosavybėn tvarkos aprašo

2 priedas

(Valstybei nuosavybės teise priklausančių akcijų perdavimo–priėmimo akto forma)

______________________________

(sudarytojo pavadinimas)

VALSTYBEI NUOSAVYBĖS TEISE PRIKLAUSANČIŲ AKCIJŲ PERDAVIMO–PRIĖMIMO AKTAS

__________________ Nr. _______

(data)

_____________________________

(sudarymo vieta)

_______________________________________, atstovaujama (-as) įgaliotos(-o)_______________________________________________________

(akcijų valdytojo pavadinimas, buveinė, kodas) (pagal įstatymą, institucijos įstatus (nuostatus), įgaliojimą – atstovo pareigos, vardas ir pavardė,

____________________________, perduoda, o _________________________________________________________________________________,

įgaliojimo data ir numeris) (akcijų perėmėjo pavadinimas, buveinė, kodas)

atstovaujama (-as) įgaliotos(-o)_______________________________________________________________________________________________,

(pagal įstatymą, institucijos įstatus (nuostatus), įgaliojimą – atstovo pareigos, vardas ir pavardė, įgaliojimo data ir numeris)

priima valstybei nuosavybės teise priklausančias šių bendrovių akcijas:

Eil. Nr.	Bendrovės pavadinimas	Kodas	Buveinė	Akcijų skaičius	Valstybei priklausančių akcijų dalis, procentais	Akcijos nominalioji vertė	Bendrovės įstatinis kapitalas	Dokumentas, kuriuo patvirtinama nuosavybės teisė

iš viso	priklauso valstybei

dokumento pavadinimas	išdavimo data	numeris

Šis aktas surašytas 3 egzemplioriais, kurių 2 perduodami _____________________________ ir vienas – ____________________________________ .

(akcijų perėmėjo pavadinimas) (akcijų valdytojo pavadinimas)

PRIDEDAMA:

1. Materialiosios akcijos (kai perduodamos materialiosios akcijos), ____ akcijų.

2. Dokumentai, kuriais patvirtinama nuosavybės teisė, ____ lapų.

3. Bendrovių įstatai, jų pakeitimai, ____ lapų.

4. Dokumentai, susiję su atstovavimu bendrovėse, ____ bylų.

Perdavė

______________________________________ ____________________ __________________________

(įgalioto perduoti asmens pareigų pavadinimas) (parašas) (vardas ir pavardė)

Priėmė

____________________________________ ____________________ __________________________

(įgalioto priimti asmens pareigų pavadinimas) (parašas) (vardas ir pavardė)